سلسلہ کوہ ہمالیہ

سلسلہ کوہ ہمالیہ ایک پہاڑی سلسلہ ہے جو برصغیر پاک و ہند کو سطح مرتفع تبت سے جدا کرتا ہے۔ بعض اوقات سلسلہ ہمالیہ میں سطح مرتفع پامیر سے شروع ہونے والے دیگر سلسوں جیسے کہ قراقرم اور ہندوکش کو بھی شامل کر لیا جاتا ہے۔ کوہ ہمالیہ کو طبقاتی طور پر چار ٹیکٹونک یونٹوں میں تقسیم کیا جاتا ہے۔ اس سلسلے میں کرہ ارض کی کچھ بلند ترین چوٹیاں ہیں، جن میں سب سے اونچی، ماؤنٹ ایورسٹ بھی شامل ہے جو چین اور نیپال کی سرحد پر واقع ہے۔ ہمالیہ کی بلندی میں 7,200 میٹر (23,600 فٹ) سے زیادہ 100 سے زیادہ چوٹیاں ہیں۔

ہمالیہ اپنے ذیلی سلسلوں کے ساتھ دنیا کا سب سے اونچا پہاڑی سلسہ ہے جس میں دنیا کی بلند ترین چوٹیاں بشمول ماؤنٹ ایورسٹ اور کے ٹو موجود ہیں۔ 8,000 میٹر سے بلند دنیا کی تمام چوٹیاں اسی پہاڑی سلسلے میں واقع ہیں۔ اس سلسلے کی بلندی کو سمجھنے کے لیے یہ جان لینا کافی ہے کہ اس میں 7,200 میٹر سے بلند 100 سے زیادہ چوٹیاں ہیں جبکہ اس سے باہر دنیا کی بلد ترین چوٹی کوہ اینڈیز میں واقع اکونکاگوا ہے جس کی بلندی صرف 6,962 میٹر ہے۔

دنیا کے بہت سے بڑے دریا جیسے سندھ، گنگا، برہم پتر، یانگزی، میکانگ، جیحوں، سیر دریا اور دریائے زرد ہمالیہ کی برف بوش بلندیوں سے نکلتے ہیں۔ ان دریاؤں کی وادیوں میں واقع ممالک افغانستان، بنگلہ دیش، بھوٹان، بھارت، پاکستان، چین، نیپال، برما، کمبوڈیا، تاجکستان، ازبکستان، ترکمانستان، قازقستان، کرغیزستان، تھائی لینڈ، لاؤس، ویتنام اور ملائیشیا میں دنیا کی تقریباً آدھی آبادی، یعنی 3 ارب لوگ، بستے ہیں۔

ہمالیہ کا جنوبی ایشیا کی تہذیب پر بھی گہرا اثر ہے؛ اس کی اکثر چوٹیاں ہندو مت، بدھ مت اور سکھ مت میں مقدس مانی جاتی ہیں۔ ہمالیہ کا بنیادی پہاڑی سلسلہ مغرب میں دریائے سندھ کی وادی سے لے کر مشرق میں دریائے برہمپترا کی وادی تک پھیلا ہوا ہے۔ یہ برصغیر کے شمال میں 2,400 کلومیٹر لمبی ایک مہراب یا کمان کی سی شکل بناتا ہے جو مغربی کشمیر کے حصے میں 400 کلومیٹر اور مشرقی اروناچل پردیش کے خطے میں 150 کلومیٹر چوڑی ہے۔ یہ سلسلہ تہ در تہ پہاڑوں پر مشتمل ہے جن کی اونچائی جنوب سے شمال کی طرف بڑھتی جاتی ہے۔ تبت سے قریب واقع انتہائی شمالی سلسلے کو، جس کی اونچائی سب سے زیادہ ہے، عظیم ہمالیہ یا اندرونی ہمالیہ کہا جاتا ہے۔

 گلیشئر اور دریا 
ہمالیہ نام  ('ہِمالَے' بمعنی برف کا گھر) سے مشتق ہے۔ ہمالیہ میں کم و بیش 15,000 گلیشیٔر ہیں جن میں تقریباً 12,000 مکعب کلومیٹر پانی ذخیرہ ہے۔ پاکستان اور بھارت کی سرحد پر واقع 70 کلومیٹر لمبا سیاچن گلیشیر دنیا میں قطبین سے باہر دوسرا طویل ترین گلیشیر ہے۔ قطبین کے باہر طویل ترین گلیشیر بھی ہمالیہ سے زیادہ دور نہیں، یہ تاجکستان کا فریڈشینکو گلیشیر ہے جس کی لمبائی 77 کلومیٹر ہے۔ ہمالیہ کے کچھ دوسرے مشہور گلیشیر گنگوتری اور یمنوتری گیشیر (اتراکھنڈ)، نوبرا، بیافو اور بالتورو گلیشیر (قراقرم)، زیمو اور کھُمبو گلیشیر (ماؤنٹ ایورسٹ) ہیں

گرم علاقوں کے قریب واقع ہونے کے باوجود ہمالیہ کے بلند تر علاقے سارا سال برف سے ڈھکے رہتے ہیں۔ ان برف پوش چوٹیوں سے بہت سے دریا نکلتے ہیں جو موسمی دریاؤں کے برعکس سارا سال چلتے ہیں۔ ان میں سے زیادہ تر دریا برصغیر پاک و ہند کے دو دریائی نظاموں میں سے کسی ایک میں شامل ہوجاتے ہیں:
 مغربی دریا سندھ طاس کا حصہ ہیں جن میں دریائے سندھ سب سے بڑا ہے۔ دریائے سندھ تبت میں دریائے سینگے اور دریائے گار کے ملاپ سے وجود میں آتا ہے اور بھارت اور پاکستان سے گزرتا ہوا بحیرہ عرب میں گرتا ہے۔ اس کے معاونین میں جہلم، چناب، راوی، بیاس اور ستلج کے علاوہ دوسرے بہت سے چھوٹے دریا بھی شامل ہیں
 ہمالیہ کے دیگر دریاؤں کی اکثریت گنگا برہماپترا طاس میں شامل ہے۔ اس طاس کے سب سے بڑے دریا گنگا اور برہم پترا ہیں۔ برہماپترا مغربی تبت میں دریائے یارلنگ تسانگپو کی حیثیت سے شروع ہوتا ہے اور مشرق کی طرف سفر کرتا ہوا تبت اور پھر آسام کی وادیوں سے گزرتا ہے۔ گنگا اور برہماپترا کا ملاپ بنگلہ دیش میں ہوتا ہے جس کے بعد یہ دریا دنیا کا سب سے بڑا ڈیلٹا بناتا ہوا خلیج بنگال میں گرتا ہے۔

ہمالیہ سے نکلنے والے مشرقی ترین دریا میانمار کے دریائے آئیروادی سے ملتے ہیں۔ یہ دریا جنوب کی جانب بہتے ہیں اور مشرقی تبت اور میانمار سے ہوتے ہوئے بحیرہ انڈمان میں گرتے ہیں۔

دریائے سالوین، میکانگ، یانگزی اور ہوانگ ہی (دریائے زرد) بھی سطح مرتفع تبت سے نکلتے ہیں تاہم تبت کے یہ حصے ارضیاتی طور پر کوہ ہمالیہ کا حصہ نہیں اور اس لیے ان دریاؤں کو ہمالیہ کے دریاؤں میں شمار نہیں کیا جاتا۔ تاہم کچھ ارضیات دان ان تمام دریاؤں کو مجموعی طور پر "حلقہ ہمالیہ دریا" کہتے ہیں

حالیہ سالوں میں سائنسدانوں نے گلیشیروں کے پگھلنے میں خاطر خواہ تیزی دیکھی ہے۔ اگرچہ گلیشیروں کے پگھلنے کے اثرات بہت سالوں تک پوری طرح واضع نہیں ہوں گے، اس سے شمالی بھارت اور پاکستان میں کروڑوں لوگوں کی زندگیاں متاثر ہونے کا خدشہ ہے جو خشک موسم میں اپنے دریاؤں میں ان گیشیروں سے آنے والے پانی پر انحصار کرتے ہیں۔

 جھیلیں 
ان پہاڑوں میں سیکڑوں جھیلیں موجود ہیں۔ زیادہ تر جھیلیں 5000 میٹر سے کم بلندی پر واقع ہیں اور بلندی کم ہونے کے ساتھ ساتھ جھیلوں کی جسامت بھی کم ہوتی جاتی ہے۔ اس سلسلے کی سب سے بڑی جھیل پنگونگ تسو ہے جو بھارت اور چین کی سرحد پر واقع ہے۔ یہ 4600 میٹر کی بلندی پر ہے، چوڑائی 8 کلومیٹر اور لمبائی لمبائی لگ بھگ 134 کلومیٹر ہے۔

 موسمی اثرات 
کوہ ہمالیہ کے برصغیر پاک و ہند اور سطح مرتفع تبت کے موسم پر انتہائی اہم اثرات ہیں۔ یہ پہاڑ آرکٹک اور سائبیریا سے آنے والی انتہائی سرد اور خشک ہوا کو برصغیر میں داخل نہیں ہونے دیتے جس کے باعث برصغیر کا موسم نسبتاً گرم ہے۔ یہ مون سون کی ہواؤں کو بھی مزید شمال کی جانب جانے سے روکتے ہیں جس کے باعث ترائی کے علاقے میں خوب بارش ہوتی ہے۔ اس بارش کے باعث ہوا سے تمام نمی خارج ہوجاتی ہے اور جو ہوائیں ہمالیہ کو پار کرکے تبت تک پہنچتی ہیں، وہ وہاں بارش نہیں برساتیں۔ اسی وجہ سے سائنس دان سلسلہ کوہ ہمالیہ کو صحرائے ٹکلامکان اور صحرائے گوبی کی تشکیل کا باعث بھی سمجھتے ہیں۔

ہمالیہ میں، جسے کہ اکثر اوقات دنیا کی چھت بھی کہا جاتا ہے ہے، قطبین کے علاوہ سب سے زیادہ گلیشئر پائے جاتے ہیں۔ ایشیا کے دس سب سے بڑے دریا اس سلسلے یا اس سے ملحقہ علاقوں سے نکلتے ہیں اور لگ بھگ ایک ارب لوگوں کی زندگی کا دارومدار ان دریاؤں پر ہے۔

 ہمالیہ کی قابل ذکر چوٹیاں 
 نام  دیگر نام اور معنی  بلندی (میٹر)  بلندی (فٹ)  فتح اول  نوٹ ایورسٹ ساگرماتھا (نیپالی), "دنیا کا سر", چومولانگما(تبتی), "برف کی دیوی ماں" 8,848  29,035.44  1953  دنیا کا بلند ترین پہاڑ، نیپال اور تبت-چین کی سرحد پر واقع کے ٹوشاہگوری، ماؤنٹ گُڈوِن آسٹن  8,611  28,251 1954  دنیا کا دوسرا بلند ترین پہاڑ۔ گلگت و بلتستان-پاکستان اور زنجیانگ-چین کی سرحد پر واقعکنگچنجنگا  کنگچن ژونگا، "عظیم برف کے پانچ خزانے" 8,586  28,169  1955 دنیا کا تیسرا بلند ترین پہاڑ۔ نیپال اور سکم-بھارت کی سرحد پر واقعلہوٹسے "جنوبی چوٹی"  8,516  27,940  1956  دنیا کا چوتھا بلند ترین پہاڑ۔ تبت-چین اور نیپال کی سرحد پر ماؤنٹ ایورسٹ کے سائے میں واقع ہےمکلو "عظیم کالا"  8,462  27,765  1955  دنیا کا پانچواں بلند ترین پہاڑ۔ تبت-چین اور نیپال کی سرحد پر واقع ہےچو اویوقووو وویاگ، "فیروزی دیوی"  8,201  26,905 1954  دنیا کا چھٹا بلند ترین پہاڑ۔ تبت-چین اور نیپال کی سرحد پر واقع ہےدہولاگری "سفید پہاڑ" 8,167  26,764 1960  دنیا کا ساتواں بلند ترین پہاڑ۔ نیپال میں واقع ہےمناسلوکُتانگ، "روح کا پہاڑ"  8,156  26,758 1956  دنیا کا آٹھواں بلند ترین پہاڑ۔ گورکھا ہمال، نیپال میں واقع ہےنانگا پربت دیامیر، "ننگا پہاڑ"  8,126  26,660 1953  دنیا کا نواں بلند ترین پہاڑ۔ پاکستان کے شمالی علاقہ جات میں واقع ہےاناپورنا "کٹائی یا پیداوار کی دیوی" 8,091  26,545  1950  دنیا کا دسواں بلند ترین پہاڑ جو نیپال میں واقع ہےگاشربرم 1"خوبصورت پہاڑ"  8,080  26,509  1958  دنیا کا گیارھواں بلند ترین پہاڑ جو پاکستان کے سلسلہ کوہ قراقرم میں واقع ہےبراڈ پیک فائیچان کنگڑی  8,047  26,401  1957  دنیا کا بارھواں بلند ترین پہاڑ جو پاکستان کے سلسلہ کوہ قراقرم میں واقع ہےگاشربرم 2 -  8,035  26,362  1956  دنیا کا تیرھواں بلند ترین پہاڑ جو پاکستان کے سلسلہ کوہ قراقرم میں واقع ہےشیشاپنگما زیزیابنگما، "گھاس کے میدانوں کے اوپر تاج"  8,013  26,289  1964  دنیا کا چودھواں بلند ترین پہاڑ جو تبت-چین میں واقع ہےگیاچُنگ کانگ نامعلوم  7,952  26,089  1964  دنیا کا چھٹا بلند ترین پہاڑ۔ تبت-چین اور نیپال کی سرحد پر واقع ہے اور دنیا کا سب او اونچا پہاڑ ہے جو 8,000 میٹر سے کم بلند ہےگاشربرم 4 -  7,925  26,001  1958  دنیا کا سترھواں بلند ترین پہاڑ جو پاکستان کے سلسلہ کوہ قراقرم میں واقع ہےماشربرم نامعلوم  7,821  25,660  1960  دنیا کا بائیسواں بلند ترین پہاڑ جو پاکستان کے سلسلہ کوہ قراقرم میں واقع ہےنندا دیوی "فرحت بخش دیوی"  7,817  25,645  1936  دنیا کا تئیسواں بلند ترین پہاڑ جو اتراکھنڈ-بھارت میں واقع ہے۔ یہ مکمل طور پر بھارت میں واقع بلند ترین چوٹی ہے۔راکاپوشی "چمکتی دیوار"  7,788  25,551  1958  ایک جسیم پہاڑ جو اپنے گرد و نواح سے بہت بلند ہے۔ پاکستان کے سلسہ کوہ قراقرم میں واقع ہے۔گنگکھر پوئنسم گنکر پُنزم، "تین پہاڑی بہنیں"  7,570  24,836  سر نہیں ہوئی  دنیا کی بلند ترین چوٹی جو اب تک سر نہیں ہوئی۔ بھوٹان میں واقع یہ چوٹی کوہ پیمائی کے لیے ممنوع ہے۔اما دبلم"ماں اور اس کا ہار"  6,848  22,467  1961  کچھ لوگوں کے نزدیک دنیا کے حسین ترین پہاڑوں میں سے ایک۔ کھُمبو، نیپال میں واقع ہے

 ایوانِ عکس 

 حوالہ جات 

زمرہ:ایشیا کے خطے
زمرہ:ایشیا کے سلاسل کوہ
زمرہ:بھارت کے سلاسل کوہ
زمرہ:بھوٹان کے سلاسل کوہ
زمرہ:پاکستان کے سلاسل کوہ
زمرہ:تاجکستان کے سلاسل کوہ
زمرہ:تبت خود مختار علاقہ کے سلاسل کوہ
زمرہ:تبت کے سلاسل کوہ
زمرہ:تقویم ارضی
زمرہ:جغرافیہ بھارت
زمرہ:جغرافیہ بھوٹان
زمرہ:جغرافیہ پاکستان
زمرہ:جغرافیہ جنوبی ایشیا
زمرہ:جغرافیہ چین
زمرہ:جغرافیہ مشرقی ایشیا
زمرہ:جغرافیہ نیپال
زمرہ:جنوبی ایشیاء کے تغیرات ارض
زمرہ:چھوٹے پیغام خانوں کا استعمال کرنے والے مضامین
زمرہ:چین کے سلاسل کوہ
ہمالیہ
زمرہ:طبیعی تقسیمات
زمرہ:مضامین جن میں آسان چینی زبان کا متن شامل ہے
زمرہ:مضامین جن میں روایتی چینی زبان کا متن شامل ہے
زمرہ:نیپال کے سلاسل کوہ
زمرہ:ویکی ڈیٹا سے مطابقت رکھنے والی مختصر تفصیل
زمرہ:ویکی منصوبہ پاکستان کے مضامین
زمرہ:ہمالیہ
زمرہ:ہمالیہ کے سلاسل کوہ